પો. કમિ. સતીષ શર્માને પાસ કન્વિનર ધાર્મિક માલવિયાએ આપેલા આવેદનપત્રમાં જણાવ્યા મુજબ છેલ્લા ઘણા સમયથી પાટીદાર અનામત આંદોલનને લઈને આંદોલનકારીઓ દ્વારા ગુજરાત સરકારની સામે પોતાની સમાજના હિત માટે આંદોલન ચલાવાઈ રહ્યું છે ત્યારે શાસનમાં બેઠેલ ભારતીય જનતા પાર્ટી આંદોલન તોડી પાડવાના હેતુ સાથે સત્તા અને કાયદાનો દુરૂપયોગ કરી આંદોલન કઈ રીતે બંધ થાય તે માટેના પ્રયાસો કરી રહ્યાં છે અને તેના ભાગરૂપે ભારતીય જનતા પાર્ટીની વિચારધારા સાથે જોડાયેલા અને પાર્ટીને વ્હાલા થવાવાળા ઘણા સરકારી કર્મચારીઓ (અધિકારીઓ) આ બાબતે પોતાની કંઈકને કંઈક ભૂમિકા આંદોલન તોડવા માટે ભજવી રહ્યાં છે અને તેવી જ ભૂમિકા સુરતના જોઈન્ટ પોલીસ કમિશનર હરેકૃષ્ણ પટેલ પણ ભજવી રહ્યા હોય તેમ ગઈકાલે તેમનો મીડિયાના માધ્યમથી વીડિયો વાયરલ થયો તે જોતા સમાજના જાહેર મંચ પરથી એક ઉચ્ચ સ્થાન પર જવાબદારી સંભાળતા અધિકારી ન બોલી શકે તે પ્રકારની વાતો માત્રને માત્ર આંદોલનકારીઓને ટાર્ગેટ કરી જાહેર મંચ પરથી બોલે છે ગુજરાતના યુવાનોની માગને નક્સલાઈસ પ્રવૃત્તિ સાથે જોડી કાશ્મીર અને અફઘાનિસ્તાનના પ્રોકસીવોર સાથે આંદોલન સરખાવી દેવાયું છે તે ખૂબ જ દુઃખદ બાબત છે તે સંદર્ભે ગુજરાતના યુવાનો અને આંદોલનકારીઓની સાથે-સાથે પાટીદાર સમાજની લાગણી દુભાણી છે.